# இலங்கை

**இலங்கை** (*Sri Lanka*), வரலாற்றுரீதியாக **சிலோன்** (*Ceylon*), அதிகாரபூர்வமாக **இலங்கை சனநாயக சோசலிசக் குடியரசு** (*Democratic Socialist Republic of Sri Lanka*), என்பது தெற்காசியாவில் உள்ள ஒரு தீவு நாடு ஆகும். இது இந்தியப் பெருங்கடலில், வங்காள விரிகுடாவின் தென்மேற்கே, மன்னார் வளைகுடா, பாக்கு நீரிணை ஆகியவற்றால் இந்தியத் துணைக்கண்டத்தில் இருந்து பிரிக்கப்பட்டுள்ளது. இலங்கைத் தீவு தென்மேற்கில் மாலைத்தீவுகளுடனும், வடமேற்கே இந்தியாவுடனும் கடல் எல்லையைக் கொண்டுள்ளது. சிறீ ஜெயவர்தனபுர கோட்டை இலங்கையின் சட்டத் தலைநகராகவும், மிகப்பெரிய நகரமான கொழும்பு நிர்வாக, நீதித்துறைத் தலைநகராகவும், கலாசார மையமாகவும் விளங்குகின்றன. கண்டி இரண்டாவது பெரிய நகர்ப்புறப் பகுதியும், இலங்கையின் கடைசி பூர்வீக இராச்சியத்தின் தலைநகரும் ஆகும். அதிகம் பேசப்படும் மொழி சிங்களம், பெரும்பான்மையான மக்களால் (தோராயமாக 17 மில்லியன்) பேசப்படுகிறது. தமிழ் மொழி ஏறத்தாழ ஐந்து மில்லியன் மக்களால் பேசப்படுகிறது, இது இலங்கையில் இரண்டாவது அதிகம் பேசப்படும் மொழியாக அமைகிறது.  
இலங்கையின் மக்கள் தொகை ஏறத்தாழ இரண்டு கோடியே இருபது லட்சம் ஆகும், இது பல கலாசாரங்கள், மொழிகள், இனங்களுக்குத் தாயகமாகும். சிங்கள மக்கள் பெரும்பான்மையாக உள்ளனர், அதைத் தொடர்ந்து இலங்கைத் தமிழர் நாட்டின் மிகப்பெரிய சிறுபான்மை குழுவாக உள்ளனர். இவர்கள் இலங்கையின் வடக்கு, கிழக்கு மாகாணங்களில் பெரும்பான்மையாக வாழ்கின்றனர். இரு குழுக்களும் தீவின் வரலாற்றில் செல்வாக்கு மிக்க பங்கைக் கொண்டுள்ளன. நீண்டகாலமாக வாழும் பிற குழுக்களில் சோனகர், மலையகத் தமிழர், பரங்கியர், மலாயர், வேடுவர் ஆகியோர் அடங்குவர்.  
இலங்கையின் ஆவணப்படுத்தப்பட்ட வரலாறு 3,000 ஆண்டுகளுக்கு முந்தையது, 125,000 ஆண்டுகளுக்கு முந்தைய வரலாற்றுக்கு முந்தைய மனிதக் குடியேற்றங்கள் இருந்ததற்கான சான்றுகள் உள்ளன. *பாலி நெறிமுறை* என அழைக்கப்படும் இலங்கையின் பழமையான பௌத்த எழுத்துகள், பொ.ஊ.மு. 29 இல் நடந்த நான்காவது பௌத்தப் பேரவையைச் சேர்ந்தவை. இந்தியப் பெருங்கடலின் முத்து அல்லது கிழக்கின் தானியக் கிடங்கு என்றும் அழைக்கப்படும் இலங்கையின் புவியியல் இருப்பிடம், ஆழமான துறைமுகங்கள், பண்டைய பட்டு வணிகப் பாதையின் தொடக்க நாட்களில் இருந்து இன்றைய "கடல்சார் பட்டுப் பாதை" என்று அழைக்கப்படும் வரை, இத்தீவை பெரும் மூலோபாய முக்கியத்துவமாக மாற்றியுள்ளன. இதன் இருப்பிடம் இதனை ஒரு முக்கிய வணிக மையமாக மாற்றியதால், அனுராதபுர காலம் வரை கிழக்கு ஆசியர்கள், ஐரோப்பியர்கள் இருவருக்கும் இது ஏற்கனவே தெரிந்திருந்தது. கோட்டை இராச்சியத்தில் பெரும் அரசியல் நெருக்கடி ஏற்பட்ட காலகட்டத்தில், போர்த்துகீசியர்கள் இலங்கைக்கு வந்து அதன் கடல்சார் வணிகத்தைக் கட்டுப்படுத்த முயன்றனர், பின்னர் இலங்கையின் ஒரு பகுதி போர்த்துகீசிய வசம் ஆனது. சிங்கள-போர்த்துகீசியப் போருக்குப் பிறகு, இடச்சுப் பேரரசும் கண்டி இராச்சியமும் அந்தப் பகுதிகளைக் கைப்பற்றின. இடச்சு இலங்கை பிரித்தானியப் பேரரசால் கைப்பற்றப்பட்டது, அது பின்னர் முழுத் தீவின் மீதும் தமது கட்டுப்பாட்டிற்குள் கொண்டுவந்து, 1815 முதல் 1948 வரை பிரித்தானிய இலங்கை என்று குடியேற்ற நாடாக்கியது. 20 ஆம் நூற்றாண்டின் முற்பகுதியில் அரசியல் விடுதலைக்கான ஒரு தேசிய இயக்கம் எழுந்தது, 1948 இல், இலங்கை இலங்கை மேலாட்சி என்ற பெயரில் மேலாட்சி அரசு முறைக்கு வந்தது. 1972 இல் இலங்கை குடியரசு ஆனது. இலங்கையின் அண்மைக்கால வரலாறு 26 ஆண்டுகால உள்நாட்டுப் போரால் சிதைக்கப்பட்டது, இது 1983 இல் தொடங்கி 2009 இல் இலங்கைப் படைத்துறையினர் தமிழீழ விடுதலைப் புலிகளைத் தோற்கடித்தபோது முடிவுக்கு வந்தது.  
இலங்கை ஒரு வளர்ந்துவரும் நாடாக, மனித மேம்பாட்டுச் சுட்டெண்ணில் 78-ஆவது இடத்தில் உள்ளது. இது தெற்காசிய நாடுகளில் வளர்ச்சியில் மிக உயர்ந்த தரவரிசையில் உள்ளது, தெற்காசியாவில் இரண்டாவது மிக உயர்ந்த தனிநபர் வருமானத்தைக் கொண்டுள்ளது. இது சார்க், ஜி77, கூட்டுசேரா இயக்கம், ஐக்கிய நாடுகள் அவை, பொதுநலவாய நாடுகள் ஆகியவ்ற்றில் உறுப்பினராக உள்ளது.